Broj: 711-I-2144-P-311/22-02-24

Zagreb, 08. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Zajedničkog odvjetničkog ureda Lovro Zovko i Antonija Šimunković za davanjem očitovanja Povjerenstva,** na 179. sjednici održanoj dana 08. srpnja 2022.g. daje sljedeće

**OČITOVANJE**

1. **Temeljem odredbe članka 18. stavka 2. ZSSI-a, član uprave trgovačkog društva u kojem jedinica lokalne ili područne (regionalne) samouprave ima većinski udio može biti predsjednik nadzornog odbora povezanog društva, ali bez prava na naknadu.**
2. **Temeljem odredbe članka 18. stavka 2. ZSSI-a, obveznik iz točke I. izreke ne može istodobno obavljati funkciju člana uprave u drugim društvima koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.**

Obrazloženje

Zahtjev za očitovanjem Povjerenstva podnio je Zajednički odvjetnički ured Lovro Zovko i Antonija Šimunković. U Povjerenstvu zahtjev je zaprimljen 28. lipnja 2022. godine pod poslovnim brojem 711-U-6365-P-311/22-01-1, povodom kojeg se vodi predmet broj P-311/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje sukoba interesa, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositelj postavlja upit može li obveznik (član uprave trgovačkog društva u kojem jedinica lokalne i područne samouprave ima većinski udio te koji je ujedno i službenik u jedinici lokalne samouprave), u smislu članka 18. stavka 2. Zakona obavljati i funkciju predsjednika nadzornog odbora povezanog trgovačkog društva (u većinskom vlasništvu jedinice lokalne samouprave) i člana uprave u još 2 povezana društva (u većinskom vlasništvu trgovačkih društava u kojima većinski udio ima jedinica lokalne samouprave) te može li za navedene funkcije primati naknade.

Člankom 3. stavkom 1. podstavak 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Člankom 18. stavak 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka Zakona propisano je da iznimno obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim naknade putnih i drugih opravdanih troškova.

Povjerenstvo ističe kako sukladno odredbi članka 18. stavak 2. član uprave trgovačkog društva u kojem jedinica lokalne ili područne samouprave ima većinski udio može biti predsjednik nadzornog odbora povezanog društva, ali bez prava na naknadu, pri čemu se napominje kako se trgovačka društva ne smatraju međusobno povezanima samim time što su oba u vlasništvu jedinice lokalne samouprave.

Povjerenstvo ističe da su povezana društva sukladno odredbi članka 473. Zakona o trgovačkim društvima („Narodne novine“ broj: 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22) definirana kao pravno samostalna društva koja u međusobnom odnosu mogu stajati kao društvo koje u drugome ima većinski udio ili većinsko pravo u odlučivanju, ovisno i vladajuće društvo, društva koncerna, društva s uzajamnim udjelima i društva povezana poduzetničkim ugovorima.

Slijedom navedenog, obveznik koji je član uprave trgovačkog društva u većinskom vlasništvu jedinica lokalne ili područne (regionalne) samouprave može biti predsjednik nadzornog odbora drugog povezanog trgovačkog društva bez prava na naknadu u toj ulozi, ukoliko je primjerice jedno od navedenih društava većinski imatelj udjela u drugome društvu, ali ne i ukoliko je ista jedinica lokalne ili područne (regionalne) samouprave osnivač ili suosnivač ovih trgovačkih društava, jer se tada ne bi radilo o povezanim društvima.

Nadalje, također se ističe da temeljem odredbe članka 18. stavka 1. ZSSI-a obveznik koji je član uprave trgovačkog društva u kojem jedinica lokalne ili područne samouprave ima većinski udio ne može istodobno obnašati i funkciju člana uprave u drugim trgovačkim društvima koja su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, neovisno o tome radi li se o međusobnim povezanim društvima, s obzirom da se zabrana iz ove odredbe primjenjuje na obveznike bez iznimke.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Ukoliko bi obveznik istodobno obavljao funkciju člana uprave u dva ili više trgovačka društva, dužan je temeljem navedene zakonske odredbe razriješiti situaciju istodobnog obavljanja ovih funkcija, te odlučiti u kojem će društvu nastaviti obavljati funkciju člana uprave, te je dužan razriješiti okolnost obavljanja funkcije člana nadzornog odbora trgovačkog društva, koje ne bilo povezano društvo, istodobno s obavljanjem funkcije člana uprave u jednom od ovih društava.

Poziva se obveznik Povjerenstvu dostaviti podatke u kojem je trgovačkom društvu nastavio obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana